Non confundir con A-DNA.

A **DnaA** é unha proteína que activa a iniciación da replicación do ADN en bacterias. É un factor de iniciación da replicación que promove o desenrolamento do ADN na orixe de replicación (*oriC* en *E. coli*). O comezo da fase de iniciación da replicación do ADN está determinada pola concentración de DnaA. A DnaA acumúlase durante o crecemento da célula e despois desencadea a iniciación da replicación. A replicación empeza coa unión da DnaA activa a unha repetición dun tamaño de 9-mer (de 9 bp de longo) que se encontra no ADN corrente arriba de *oriC*. A unión da DnaA orixina a separación das dúas febras en repeticións de 13-mer de longo. Esta unión causa que o ADN faga un bucle en preparación da súa *fusión* (abertura separándose en dúas febras) feita pola helicase DnaB.

Función
-------

A forma activa da DnaA está unida ao ATP. Inmediatamente despois de que se divide a célula, o nivel de DnaA activa no seu interior é baixo. Aínda que a forma activa da DnaA require ATP, a formación do complexo *oriC*/DnaA e o subseguinte desenrolamento do ADN non require hidrólise de ATP.

O sitio *oriC* en *E. coli* ten tres rexións de 13 pares de bases ricas en AT (elementos de desenrolamento do ADN ou DUEs, do inglés *DNA unwinding elements*) seguidas de catro rexións de 9 pares de bases coa secuencia TTAT(C ou A)CA(C ou A)A. Únense arredor de 10 moléculas de DnaA ás rexións de 9 pares de bases, que se envolven arredor das proteínas causando que o ADN das rexións ricas en AT se desenrole. Hai 8 sitios de unión para a DnaA dentro do *oriC*, aos cales se une DnaA con afinidade diferencial. Cando a replicación do ADN está a piques de comezar, a DnaA ocupa todos os sitios de unión de alta afinidade. A rexión rica en AT desnaturalizada permite o recrutamento de DnaB (unha helicase), que forma un complexo con DnaC (o cargador da helicase). DnaC axuda á helicase a unirse e acomodarse debidamente no ADN bicatenario na rexión de 13 pares de bases; isto realízase grazas á hidrólise de ATP, despois do cal selibera DnaC. As proteínas de unión á febra sinxela (SSBs) estabilizan as febras de ADN monocatenarias para manter a borbulla de replicación. A DnaB é unha helicase 5'→3', polo que viaxa sobre a febra retardada do ADN. Asóciase con DnaG (unha primase) para formar o único cebador necesario para a febra guía e para engadir cebadores de ARN na cadea retardada. A interacción entre DnaG e DnaB é necesaria para controlar a lonxitude dos fragmentos de Okazaki da febra retardada. A ADN polimerase III pode despois empezar a replicación do ADN.

A DnaA contén dús rexións conservadas: a primeira está localizada na parte central da proteína e corresponde ao dominio de unión ao ATP, a segunda está localizada na metade C-terminal e está implicada na unión ao ADN.

Notas
-----

1. 1 2 3 4 5 6 7 8 9  Foster JB, Slonczewski J (2009). *Microbiology: an evolving science*. New York: W.W. Norton & Co. ISBN 0-393-97857-5.
2. ↑  Leonard AC, Grimwade JE (December 2010). "Regulating DnaA complex assembly: it is time to fill the gaps". *Curr. Opin. Microbiol.* **13** (6): 766–72. PMC 3005629. PMID 21035377. doi:10.1016/j.mib.2010.10.001.
3. ↑  Fuller RS, Funnell BE, Kornberg A (October 1984). "The dnaA protein complex with the *E. coli* chromosomal replication origin (*oriC*) and other DNA sites". *Cell* **38** (3): 889–900. PMID 6091903. doi:10.1016/0092-8674(84)90284-8.
4. ↑  Roth A, Messer W (May 1995). "The DNA binding domain of the initiator protein DnaA". *EMBO J.* **14** (9): 2106–11. PMC 398312. PMID 7744016.

Véxase tamén
------------

### Bibliografía

* Pratt CA, Voet D, Voet JG (2012). *Fundamentals of Biochemistry: Life at the Molecular Level*. New York: Wiley. ISBN 0-470-54784-7.
* Cox M, Nelson DR (2008). *Lehninger Principles of Biochemistry*. W H Freeman & Co (Sd). ISBN 1-4292-2416-9.

### Ligazóns externas

* DnaA protein, Bacteria *Medical Subject Headings* (MeSH) na Biblioteca Nacional de Medicina dos EUA.

|  |  |
| --- | --- |
| Control de autoridades | 
* Wd: Q673206
* MAG: 107827726

 |

|  |  |
| --- | --- |
| Identificadores | 
* InterPro: IPR013317

 |